Anders Kronborg (S), 2024-04-04:
Tak for det.
I Socialdemokratiet sagde vi før valget i november 2022, at vi ville styrke velfærden, og at vi ville lette skatten for helt almindelige lønmodtagere.
Der har heldigvis været råd til begge dele, og det er derfor også en tilfreds skatteordfører fra Socialdemokratiet, som her i dag står på talerstolen.
I dag behandler vi store dele af den brede aftale, som vi indgik i december 2023 om en reform af personskatten, i øvrigt en aftale, der som alle andre gode aftaler, der er lavet bredt og med mange partier, indeholder kompromiser, som alle kan se sig selv i.
Jeg er meget tilfreds med, at vi kan give balancerede skattelettelser til dem, der er i beskæftigelse, og til den enlige forsørger.
Danmark er et samfund, der bygger på, at de bredeste skuldre bærer de tungeste læs, og derfor er det også fornuftigt, at vi indfører en toptopskat for dem, som tjener mere end 2,5 mio. kr. om året.
»Toptopskat« er jo sådan et nyt ord, må man sige, i den politiske sprogbrug, og man kunne også have valgt at kalde det en millionærskat, men vi lever nok med, at det hedder en toptopskat.
Lovforslaget omhandler den brede aftale om reformen af personskat, som regeringen før jul indgik med Danmarksdemokraterne, Det Konservative Folkeparti og Radikale Venstre, og så erindrer jeg også, at Pernille Vermund stod foran glasdøren i Finansministeriet som repræsentant for Nye Borgerlige, lige inden hun meldte sig ud og skiftede til Liberal Alliance.
Vi ønsker at gennemføre en skattereform, der sikrer, at arbejdende danskere kan beholde en større del af deres løn selv, og at dem med de allerhøjeste indkomster bidrager med lidt mere til fællesskabet, og det synes jeg er lykkedes meget godt med den her reform.
Jeg vil gerne fremhæve forhøjelsen af beskæftigelsesfradraget og det ekstra beskæftigelsesfradrag til enlige forsørgere og det ekstra beskæftigelsesfradrag til beskæftigede seniorer, der har 2 år eller mindre til pensionsalderen.
Den her reform kommer alle beskæftigede personer til gode, og med de historisk mange danskere, som er i arbejde – hjulene kører, og det går godt i Danmark – er det skønnet, at 3,3 millioner danskere får en skattelettelse.
Eksempelvis kan en pædagog, der er alene, med aftalen få op til lige knap 700 kr. ekstra om måneden.
Nu kan der være råd til det par nye fodboldstøvler, som drengen skal have for at være med i fodboldklubben, og man kan have råd til den ekstra cirkusbillet, når cirkusset kommer til byen, eller for den sags skyld en biografbillet eller en tur på McDonald's
, altså alt det, som også er med til at skabe glæde i familielivet.
Det giver flere penge mellem hænderne for millioner af danskere og mere målrettede skattelettelser til den enlige forælder og de arbejdende seniorer.
Det er med til at skabe en retfærdig og socialt balanceret reform.
Forslaget indeholder også en omlægning af toptopskat til mellemskat og en indførelse af to nye topskatter samt en ændring i boafgiften, så søskende, der arver, ikke skal betale tillægsafgift.
Jeg synes sådan set, når man ser på reformen samlet set, at det er en fin buket.
Jeg kan både få øje på røde roser, jeg kan få øje på blå kornblomster, og jeg kan få øje på en mælkebøtte hist og pist, og hvis jeg kigger rigtig godt efter, tror jeg faktisk også, jeg kan se en rodeotyr fra Danmarksdemokraterne i buketten.
Så alt i alt er det et godt og et bredt kompromis, som flere af Folketingets partier står bag, og det synes jeg i virkeligheden er noget af det smukkeste ved vores folkestyre, altså at vi kan sætte os ned om et bord og så lave en bred skattereform, som så mange partier fra højre til venstre og på midten er en del af.
Tak for ordet.